จีนปรับภาพลักษณ์ตำรวจ เตรียมต้อนรับการแข่งขันกีฬาโอลิมปิค
จีนมีการออกคำสั่ง และคำเตือนต่างๆ สำหรับคนในประเทศ ออกมาเพราะรัฐบาลอยากจะเตรียมภาพลักษณ์ของกรุงปักกิ่งไว้สำหรับต้อนรับการแข่งขันกีฬาโอล
ปรากฎว่ายังมีภาพลักษณ์อีกด้านหนึ่งที่รัฐบาลจีนอยากจะปรับปรุง เพราะนอกจากจะเป็นการเตรียมตัวต้อนรับนักท่องเที่ยวชาวต่างชาติที่คาดว่าจะมีเป็นจำนวนมากแล้ว ชาวบ้านร้านตลาดในจีนเองก็บ่นกันหนาหูมากว่า ตำรวจชอบอวดอำนาจมาก โดยเฉพาะตามเมืองใหญ่ๆ กระทรวงรักษาความปลอดภัยสาธารณะของจีนมีคำสั่งออกมาที่แจกแจงรายละเอียดสำหรับตำรวจหญิงและชายว่า ทำอะไรไม่ได้บ้าง เพื่อเป็นการปรับภาพลักษณ์ให้กับตำรวจของประชาชน ว่ากันตั้งแต่ผมเลย ห้ามย้อมผมสีแปลกๆ สำหรับตำรวจผู้ชายจะไว้เครา หรือปล่อยจอนหูไว้ยาวไม่ได้ ส่วนผมนั้นจะปล่อยยาว ดัด หรือโกนออกหมดตามแฟชั่นสมัยนี้ ไม่ได้ และสำหรับตำรวจหญิง ไว้ผมยาวถึงไหล่ได้ แต่ห้ามใช้ผ้าพันคอ หรือเครื่องประดับใดๆทั้งสิ้น และแน่นอนที่สุด ทาเล็บไม่ได้ ทั้งหญิงและชายจะสวมรองเท้ามีส้นสูงกว่าที่กำหนดไว้ไม่ได้ หมวกที่สวมจะทำเอียงเท่ห์เหมือนดาราหนังรุ่นคุณปู่คุณย่าก็ไม่ได้ และถ้าตาไม่เจ็บ หรือเป็นตาแดงแล้วละก็ จะใส่แว่นตามีสีสันเรียกร้องความสนใจก็ไม่ได้ และเพื่อให้เป็นตัวอย่างที่ดี ห้ามสูบบุหรี่ในที่สาธารณะ และถ้าสวมเครื่องแบบ ห้ามเข้าบาร์หรือไนท์คลับ นอกเสียจากว่าเป็นการทำงานเท่านั้น โทษสำหรับเจ้าหน้าที่ตำรวจที่ขัดขืนคำสั่งนี้จะเป็นการตักเตือนหรือการปลดออกจากตำแหน่ง เรามาลองย้อนนึกไปถึงแซมซั่นกัน พอถูกดีไลล่าห์ตัดผมแล้ว หมดพลังสู้ศัตรูไม่ได้ เลยทำให้เป็นห่วงตำรวจในกรุงปักกิ่งว่า ถ้าต้องแต่งตัวตามระเบียบแล้ว จะมีแรงสู้ผู้ร้ายกันหรือไม่